paragraph_text: Nisa ili Partaunisa (turkmenski: Gadymy Nusaý) je arheološki lokalitet starog ahemenidskog grada, kasnije poznatog kao Mithridakert ili Mihrdatkart. Nalazio se u Srednjoj Aziji na povijesnom Putu svile u Turkmenistanu, kod modernog sela Bagira, 18 km sjeverozapadno od Ašgabata. Svoj vrhunac je doživio u 3. stoljeću pr. Kr. kada je postao prvom prijestolnicom Partskog Carstva. Upisan je na UNESCO-ov popis mjesta svjetske baštine u Aziji i Oceaniji 2007. godine kao jedinstveni ostaci prve partske prijestolnice u kojoj se prepoznaju elementi perzijske kulture, ali i stare Grčke i Rima sa zapada.